《古诗九章赠别郑同夫·其九》
元代·刘崧

昆崙九千仞，浩荡不可期。
九州行无穷，会有相逢时。
执手不忍别，赠子双琼枝。
交道愧苟合，素心谅难知。
油油山上云，冉冉无定姿。
松柏生涧壑，贞性终不移。
天寒白日暮，秋风动江蓠。
怅然道路远，何以慰所思。
马鸣城北门，长揖从此辞。
但知行者乐，讵知留者悲。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。